সমরেশ মজুমদার (১০ মার্চ ১৯৪২ – ৮ মে ২০২৩) একজন ভারতীয় বাঙালি কথাসাহিত্যিক ও ঔপন্যাসিক। উত্তরাধিকার, কালবেলা, কালপুরুষ সহ বহু জনপ্রিয় উপন্যাসের স্রষ্টা। তিনি বেশ কিছু টেলিভিশন ধারাবাহিকের কাহিনিকার। শহরকেন্দ্রিক জীবনের আলেখ্য বারবার উঠে এসেছে তাঁর লেখায়। যে কারণে তাকে আপাদমস্তক ‘আরবান’ লেখক বলে অনেক সময় বর্ণনা করা হয়। তিনি ১৯৮২ সালে আনন্দ পুরস্কার, সাহিত্য অকাদেমি পুরস্কার এবং পশ্চিমবঙ্গ সরকার কর্তৃক বঙ্গবিভূষণ সহ নানা সম্মাননায় ভূষিত হয়েছেন।   প্রাথমিক জীবন এবং শিক্ষা  সমরেশ মজুমদার ১৯৪২ সালের ১০ মার্চ (বাংলা ১৩৪৮ সনের ২৬ ফাল্গুন) পশ্চিমবঙ্গের গয়েরকাটায় জন্মগ্রহণ করেন। পিতা কৃষ্ণদাস মজুমদার ও মাতা শ্যামলী দেবী। তার শৈশব কেটেছে ডুয়ার্সের গয়েরকাটা চা বাগানে। ভবানী মাস্টারের পাঠশালায় তাঁর প্রাথমিক শিক্ষা শুরু হয়।  এরপর বিদ্যালয়ের পাঠ জলপাইগুড়ি জেলা স্কুলে । তিনি কলকাতায় আসেন ১৯৬০ সালে। বাংলায় স্নাতক সম্পন্ন করেন কলকাতার স্কটিশ চার্চ কলেজ থেকে এবং বাংলা ভাষা ও সাহিত্যে স্নাতকোত্তর ডিগ্রি লাভ করেন কলকাতা বিশ্ববিদ্যালয় থেকে।   কর্মজীবন ও সাহিত্য চর্চা  কর্মজীবনে তিনি আনন্দবাজার পত্রিকা গোষ্ঠীর সাথে যুক্ত ছিলেন। গ্রুপ থিয়েটারএর প্রতি তার প্রচণ্ড আসক্তি ছিলো। তার প্রথম গল্প “অন্যমাত্রা” লেখাই হয়েছিলো মঞ্চনাটক হিসাবে, আর সেখান থেকেই তার লেখকজীবনের শুরু। তার লেখা অন্যমাত্রা ছাপা হয়েছিলো দেশ পত্রিকায় ১৯৬৭ সালে। সমরেশ মজুমদারের প্রথম উপন্যাস “দৌড়” ছাপা হয়েছিলো দেশেই ১৯৭৫ সালে। তিনি শুধু তাঁর লেখনী গল্প বা উপন্যাসের মধ্যে সীমাবদ্ধ রাখেননি; ছোটগল্প, ভ্রমণকাহিনি থেকে গোয়েন্দাকাহিনি, কিশোর উপন্যাস লেখনীতে তাঁর জুড়ি মেলা ভার। তাঁর  প্রত্যেকটি উপন্যাসের বিষয় ভিন্ন, রচনার গতি এবং গল্প বলার ভঙ্গি পাঠকদের আন্দলিত করে। চা বাগানের মদেসিয়া সমাজ থেকে কলকাতার নিম্নবিত্ত মানুষেরা তাঁর কলমে উঠে আসেন রক্ত-মাংস নিয়ে। সমরেশ মজুমদারের উল্লেখযোগ্য উপন্যাসগুলির মধ্যে সাতকাহন, তেরো পার্বণ, স্বপ্নের বাজার, উজান, গঙ্গা, ভিক্টোরিয়ার বাগান, আট কুঠুরি নয় দরজা, অনুরাগ ইত্যাদি উল্লেখযোগ্য। তার ট্রিলজি 'উত্তরাধিকার,  কালবেলা, কালপুরুষ'  বাংলা সাহিত্য জগতে তাকে বিশেষ খ্যাতির অধিকারী করেছে। তার সৃষ্ট গোয়েন্দা অর্জুন পাঠকমহলে জনপ্রিয়।  অনেক অসাধারণ লেখনীর শব্দের এই রূপকার জাতীয় এবং আন্তর্জাতিক অনেক পুরস্কার অর্জন করেছেন। ১৯৮২ সালে আনন্দ পুরস্কার, ১৯৮৪ সালে সাহিত্য আকাদেমী পুরস্কার, বঙ্কিম পুরস্কার এবং আইয়াইএমএস পুরস্কার জয় করেছেন। চিত্রনাট্য লেখক হিসাবে জয় করেছেন বিএফজেএ, দিশারী এবং চলচ্চিত্র প্রসার সমিতির এওয়ার্ড। সমরেশ কলকাতা ও বাংলাদেশএর সর্বকালের অন্যতম সেরা লেখক হিসাবে পাঠকমন জয় করেছেন।   মৃত্যু  শেষ জীবনে সিওপিডিতে ভুগছিলেন লেখক। সাথে ছিল স্লিপ অ্যাপনিয়াও (ঘুমের মধ্যে শ্বাসকষ্টের সমস্যা)। ২০২৩ সালের ২৫ এপ্রিল মস্তিষ্কে রক্তক্ষরণ জনিত সমস্যার কারণে একটি বেসরকারি হাসপাতালে ভর্তি হন। সেখানেই ৮ মে তিনি প্রয়াত হন।   গ্রন্থ তালিকা     সত্যমেব জয়তে  আকাশ না পাতাল  তেরো পার্বণ  সওয়ার  টাকাপয়সা  তীর্থযাত্রী  ভালবাসা থেকে যায়  নিকট কথা  ডানায় রোদের গন্ধ  জলছবির সিংহ  মেয়েরা যেমন হয়  একশো পঞ্চাশ (গল্প সংকলন)  উত্তরাধিকার  কালবেলা  কালপুরুষ  গর্ভধারিণী  হৃদয় আছে যার  সর্বনাশের নেশায়  ছায়া পূর্বগামিনী  এখনও সময় আছে   স্বনামধন্য  কলিকাল  স্বপ্নের বাজার  কলকাতা  অনুরাগ  তিনসঙ্গী  ভিক্টোরিয়ার বাগান  সহজপুর কতদূর  অনি  সিনেমাওয়ালা সূর্য ঢলে গেলে  আশ্চর্যকথা হয়ে গেছে   অগ্নিরথ  অনেকই একা  আট কুঠুরি নয় দরজা  আত্মীয়স্বজন  আবাস  আমাকে চাই  উজান গঙ্গা  কষ্ট কষ্ট সুখ  কুলকুণ্ডলিনী  কেউ কেউ একা  জনযাজক  জলের নিচে প্রথম প্রেম  জ্যোৎস্নায় বর্ষার মেঘ  দায়বন্ধন  দিন যায় রাত যায়  দৌড়  বড় পাপ হে (গল্প)  বিনিসুতোয়  মনের মতো মন  মেঘ ছিল বৃষ্টিও  শরণাগত  শ্রদ্ধাঞ্জলি  সাতকাহন  সুধারানী ও নবীন সন্ন্যাসী  হরিণবাড়ি  কইতে কথা বাধে  মধ্যরাতের রাখাল  আকাশে হেলান দিয়ে   কালোচিতার ফটোগ্রাফ  আকাশকুসুম  স্বরভঙ্গ  ঐশ্বর্য  আকাশের আড়ালে আকাশ  কালাপাহাড়  অহংকার  শয়তানের চোখ  হৃদয়বতী  সন্ধেবেলার মানুষ  বুনোহাঁসের পালক  জালবন্দী  মোহিনী  সিংহবাহিনী  বন্দীনিবাস  শেষের খুব কাছে   জীবন যৌবন  আহরণ  বাসভূমি  এত রক্ত কেন  এই আমি রেণু  উনিশ বিশ  মৌষলকাল  মানুষের মা  গঙ্গা  বাসভূমি  লক্ষ্মীর পাঁচালি   পুরস্কার ও সম্মাননা   আনন্দ পুরস্কার -১৯৮২  বাংলা চলচ্চিত্র সাংবাদিক সমিতি পুরস্কার, দিশারী ও চলচ্চিত্র প্রসার সমিতি - শ্রেষ্ঠ স্ক্রিপ্ট রাইটার - ১৯৮২  সাহিত্য অকাদেমি পুরস্কার, ১৯৮৪  বঙ্কিম পুরস্কার - ২০০৯  বঙ্গবিভূষণ - ২০১৮, পশ্চিমবঙ্গ সরকার কর্তৃক প্রদত্ত।   আরও দেখুন   বাংলার জন্য সাহিত্য অকাদেমি পুরস্কার বিজয়ীদের তালিকা  তথ্যসূত্র  বহিঃসংযোগ     বিষয়শ্রেণী:১৯৪২-এ জন্ম বিষয়শ্রেণী:২০২৩-এ মৃত্যু বিষয়শ্রেণী:বাঙালি লেখক বিষয়শ্রেণী:বাঙালি ঔপন্যাসিক বিষয়শ্রেণী:পশ্চিমবঙ্গের ঔপন্যাসিক বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী বিষয়শ্রেণী:স্কটিশ চার্চ কলেজের প্রাক্তন শিক্ষার্থী বিষয়শ্রেণী:জলপাইগুড়ি জেলার ব্যক্তি বিষয়শ্রেণী:২০শ শতাব্দীর ভারতীয় ঔপন্যাসিক বিষয়শ্রেণী:বাঙালি গোয়েন্দা কাহিনি লেখক বিষয়শ্রেণী:বাংলা ভাষায় সাহিত্য অকাদেমি পুরস্কার বিজয়ী বিষয়শ্রেণী:আনন্দ পুরস্কার বিজয়ী বিষয়শ্রেণী:বঙ্কিম পুরস্কার বিজয়ী বিষয়শ্রেণী:বঙ্গবিভূষণ প্রাপক বিষয়শ্রেণী:১৯৪৪-এ জন্ম বিষয়শ্রেণী:বাংলা ভাষার লেখক বিষয়শ্রেণী:ভারতীয় শিশুসাহিত্যিক